V období od 11. 5. 2015 do 22. 05. 2015 vykonali inšpektori Slovenskej obchodnej inšpekcie (ďalej len „SOI“) kontrolu dodržiavania povinností predávajúcich – poskytovateľov gastro služieb, so zameraním na účtovanie za využité služby. Povinnosti poskytovateľov gastro služieb stanovuje všeobecný zákon na ochranu spotrebiteľa – zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (ďalej len „zákon o ochrane spotrebiteľa“). 

Základné pojmy:
-	spotrebiteľom je fyzická osoba, ktorá pri uzatváraní a plnení spotrebiteľskej zmluvy nekoná v rámci predmetu svojej podnikateľskej činnosti, zamestnania alebo povolania;
-	predávajúcim je osoba, ktorá pri uzatváraní a plnení spotrebiteľskej zmluvy koná v rámci predmetu svojej podnikateľskej činnosti alebo povolania, alebo osoba konajúca v jej mene alebo na jej účet;
-	službou je akákoľvek činnosť alebo výkon, ktorý je ponúkaný spotrebiteľovi odplatne alebo bezodplatne;
-	bežnou kvalitou je taká kvalita, ktorá zabezpečuje zachovanie všetkých podstatných vlastní výrobku, ktoré podmieňujú jeho bezprostredné používanie a spĺňajú predpokladané očakávania spotrebiteľa;
-	každý spotrebiteľa má právo na výrobky a služby v bežnej kvalite, uplatnenie reklamácie, náhradu škody, vzdelávanie, informácie, ochranu svojho zdravia, bezpečnosti a ekonomických záujmov a na podávanie podnetov a sťažností orgánom dozoru, dohľadu a kontroly a obci pri porušení zákonom priznaných práv spotrebiteľa.

Slovenská obchodná inšpekcia, ako kontrolný orgán vnútorného trhu, na základe zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov, pri kontrole najmä zisťuje nedostatky pri výkone kontroly, vyžaduje odstránenie zistených nedostatkov a škodlivých následkov, ukladá ochranné opatrenia na ich odstránenie, kontrolu plnenie opatrení na odstránenie zistených nedostatkov, ukladá pokuty, a ďalšie.

Z dôvodu rozšírených obchodných praktík poskytovateľov gastro služieb, akými sú nedostatočné zabezpečenie cenovej informácie pre spotrebiteľa, neoprávnené účtovanie sprepitného, príp. účtovanie vedľajších položiek k objednávke bez toho, aby si spotrebiteľ tieto položky objednal a skonzumoval ich (mlieko, med, citrón a iné) a ďalšie bolo nevyhnutné vykonať kontroly na minimalizáciu takýchto praktík. 

Primárnym cieľom kontroly bola správnosť uvádzania a účtovania cien poskytovateľmi stravovacích služieb.

C i e ľ o m   k o n t r o l y  bolo zistiť intenzitu porušovania povinností poskytovateľov gastro služieb stanovených zákonom o ochrane spotrebiteľa a prijatie opatrení na odstránenie týchto nedostatkov, najmä či:
-	je spotrebiteľ riadne informovaný o cenách a množstve/miere;
-	nie je spotrebiteľ poškodený nesprávnym účtovaním alebo nevydaním;
-	je spotrebiteľ informovaný podľa zákona (reklamačný poriadok, označenie prevádzky, označenie zamestnancov);
-	nedochádza k predaju výrobkov po dobe spotreby;

Výsledky kontroly 

V rámci celoslovenskej kontrolnej akcie bolo jednotlivými inšpektorátmi vykonaných celkove 239 kontrol, pričom nedostatky boli zistené v 79 prevádzkových jednotkách (ďalej len „PJ“), čo predstavuje 33 %. 

K predraženiu kontrolného nákupu došlo v 16 % prípadoch, pričom väčšina bola spôsobená účtovaním neobjednanej položky, akými sú mlieko do kávy, med a citrón. Vo veciach účtovania servisného bol zistený iba jeden prípad v Bratislavskom kraji. 

Čo do samotného počtu zistených nedostatkov, celkový počet nedostatkov, za ktoré boli uložené kontrolovaným subjektom záväzné pokyny, predstavuje 198. 

1.  Kontrola cenovej informácie

Predávajúci je povinný informovať spotrebiteľa o cene predávaného výrobku alebo poskytovanej služby a zreteľne označiť výrobok alebo službu cenou alebo informáciou o cene inak vhodne sprístupniť. Ak je podmienkou na kúpu výrobku alebo poskytnutie služby kúpa iného výrobku alebo poskytnutie inej služby, predávajúci je povinný informovať spotrebiteľa o cene tohto iného výrobku alebo o cene tejto inej služby spolu s cenou za predávaný výrobok alebo poskytované službu. (§ 14 zákona o ochrane spotrebiteľa). Predávajúci je taktiež povinný označiť výrobok predajnou cenou a jednotkovou cenou (§ 14a zákona o ochrane spotrebiteľa).

V 5 prípadoch neboli predložené jedálne/nápojové lístky a v 18 prípadoch boli nedostatočne vypracované jedálne/nápojové lístky.

Chýbajúca informácia o cene bola zistená v 12 PJ, pričom celkový počet chybných položiek predstavoval 115.

Nejednoznačná cenová informácia bola zistená v 25 PJ, kde celkový počet chybných položiek predstavoval 290.

Napr.: 
Kaviareň, Nové Zámky: 
Kontrolný nákup bol obslúžený a účtovaný správne. Pri kontrole hromadného cenníka sme zistili, že 41 druhov výrobkov nebolo označených úplnou informáciou o predajnej cene. Výrobky nemali uvedený objem, resp. hmotnosť.

Kaviareň ESENCIA BY AFI, Priemyselná 9/B, Trnava,  
- v nápojových lístkoch boli zistené chýbajúce hmotnosti, resp. objemy  7 ponúkaných druhov nápojov.

2.  Kontrola účtovania

Predávajúci je povinný správne účtovať ceny pri predaji výrobkov alebo pri poskytovaní služieb (§ 4 ods. 1 písm. d) zákona o ochrane spotrebiteľa). 

V 36 prípadoch bol spotrebiteľ  priamo poškodený o finančnú čiastku nesprávnym účtovaním.

Predávajúci je povinný vydať spotrebiteľovi doklad o kúpe výrobku alebo o poskytnutí služby s predpísanými náležitosťami (§ 16 zákona o ochrane spotrebiteľa).

V 7 prípadoch nebol vydaný doklad o kúpe v žiadnej forme.

Napr.: 
Maštaľ pub, Nové Košariská 3202, Dunajská Lužná:
Pri kontrole inšpektorom Slovenskej obchodnej inšpekcie bol k čaju prinesený med a plátok citróna. Tieto položky neboli  objednané, avšak boli účtované. Podľa nápojového lístka cena medu 20g je 0,30€. Rez citróna nebol uvedený v nápojom lístku a ani nijakým iným spôsobom nebola táto informácia pre spotrebiteľa uvedená.   

Reštaurácia hrad, Nám. A. Dubčeka 1, Bratislava (neoprávnené účtovanie servisného):
Pri zakúpenom  výrobku - citrónová šťava nebola zabezpečená pre spotrebiteľov informácia o cene žiadnym spôsobom. Na doklade o kúpe bola inšpektorom Slovenskej obchodnej inšpekcie naúčtovaná položka ,,servis 8%“ vo výške 0,72€.

Reštaurácia WITCH, Želiezovce: 
Do kontrolného nákupu bola požadovaná káva a čaj. Čašníčka priniesla ku káve smotanu do kávy, ktorá nebola objednaná ani skonzumovaná. Pri platení kontrolného nákupu čašníčka účtovala 0,20 € za smotanu do kávy. Doklad o kúpe nebol vydaný v žiadnej forme.

3.  Kontrola ďalších náležitostí

Predávajúci a jeho zamestnanci v prevádzkarni, ktorí prichádzajú do styku so spotrebiteľom, musia mať označenie alebo odev, ktoré ich odlíši od spotrebiteľa (§ 15 ods. 3 zákona o ochrane spotrebiteľa).

V 3 prípadoch nemali zamestnanci označenie alebo odev odlišujúci personál od spotrebiteľa.

Predávajúci je povinný predávať výrobky v správnej hmotnosti, miere alebo v správnom množstve a umožniť spotrebiteľovi prekontrolovať si správnosť týchto údajov (§ 4 ods. 1 písm. a) zákona o ochrane spotrebiteľa).

V 1 PJ sa nachádzali neplatne overené meradlá a v 2 prevádzkových jednotkách sa meradlá nenachádzali;

Výrobky, ktoré pre svoje vlastnosti majú určenú dobu spotreby, sa nesmú uviesť na trh po uplynutí doby spotreby (§ 6 ods. 3 zákona ochrane spotrebiteľa).

V 3 PJ boli ponúkané a predávané výrobky po dobe spotreby

V zmysle ust. § 15 zákona o ochrane spotrebiteľa musí byť na vhodnom a trvale viditeľnom mieste prevádzkarne uvedené:
a) obchodné meno a sídlo predávajúceho alebo miesto podnikania fyzickej osoby,
b) meno a priezvisko osoby zodpovednej za činnosť prevádzkarne,
c) prevádzková doba určená pre spotrebiteľa,

1 PJ nemala žiadne označenie a 10 PJ malo nedostatočné označenie, t. j. v rozpore so zákonom o ochrane spotrebiteľa.

Slovenská obchodná inšpekcia v rámci svojich právomocí má v čiastočnej dozornej kompetencii aj výkon kontroly nad zákonom č. 377/2004 o ochrane nefajčiarov a o zmene a doplnení niektorých zákonov. V zmysle ust. § 8 zákona č. 377/2004 Z. z. fyzická osoba - podnikateľ a právnická osoba, ktoré prevádzkujú zariadenia, v ktorých je zakázané fajčenie, sú povinní upozorniť verejnosť na zákaz fajčenia bezpečnostným a zdravotným označením, ktoré musí byť umiestnené na viditeľnom mieste. V zmysle ust. § 8 ods. 4 zákona č. 377/2004 Z. z. v priestoroch, kde je zákaz fajčenia, musí byť na viditeľnom mieste umiestnený oznam s informáciou, kde a na ktorých kontrolných orgánoch je možné podať oznámenie o porušovaní tohto zákona.

V 2 PJ boli zistené nedostatky vo veci ochrany nefajčiarov – chýbajúci oznam o zákaze predaja tabakových výrobkov, nezverejnený oznam kontrolných orgánov, kde oznámiť porušenie zákazu fajčenia.

Predávajúci je povinný spotrebiteľa riadne informovať o podmienkach a spôsobe reklamácie vrátane údajov o tom, kde možno reklamáciu uplatniť, a o vykonávaní záručných opráv. Reklamačný poriadok musí byť na viditeľnom mieste dostupnom spotrebiteľovi (§ 18 ods. 1 zákona o ochrane spotrebiteľa).

V 11 PJ chýbal reklamačný poriadok;

Predávajúci je taktiež povinný zabezpečovať hygienické podmienky pri predaji výrobkov a poskytovaní služieb (§ 4 ods. 1 písm. e zákona o ochrane spotrebiteľa).

V prípade 4 PJ nebol predložený posudok hygienika;

Napr.:
Kaviareň La Moniq, Bratislavská 61/68, Šamorín, 
- v nápojových lístkoch boli zistené chýbajúce hmotnosti, resp. objemy  u 18 ponúkaných druhov nápojov,
-  na prevádzkarni sa nenachádzala úradne overená váha, pričom sa v ponuke pre spotrebiteľa nachádzalo 5 druhov zákuskov,
- v priestoroch prevádzkarne sa nenachádzal oznam s informáciou, kde a na ktorých kontrolných orgánoch, ktoré sú povinné kontrolou dodržiavania zákona č. 377/2004 Z. z. o ochrane nefajčiarov, je možné podať oznámenie o porušení tohto zákona. 

4.  Štatistika podľa krajov SR

 	počet kontrol	počet prevádzkových jednotiek  v ktorých boli zistené nedostatky	percentuálne vyjadrenie 		celkový počet nedostatkov	celková hodnota kontrolných nákupov	celková hodnota predražení	priemerné predraženie	
Prešov	40	6	15%		76	119,34 €	2,36 €	2%	
Nitra	17	11	65%		16	38,14 €	0,70 €	2%	
Žilina	13	2	15%		4	28,90 €	0,80 €	3%	
Banská B.	32	11	34%		23	82,44 €	5,50 €	7%	
Trnava	23	11	48%		16	60,21 €	2,10 €	3%	
Bratislava	27	8	30%		12	36,63 €	0,60 €	2%	
Trenčín	45	8	18%		11	133,76 €	0,65 €	0%	
Košice	42	22	52%		40	110,46 €	2,89 €	3%	
spolu	239	79	33%		198	609,88 €	15,60 €	2,6%	

5. Záver

Vo všetkých 239 prevádzkových jednotkách boli spísané inšpekčné záznamy o vykonanej kontrole a v 79 prípadoch, kde boli zistené nedostatky, vydané záväzné pokyny na odstránenie zistených nedostatkov. Inšpekčné záznamy so zistenými nedostatkami boli postúpené právnym odborom jednotlivých inšpektorátov Slovenskej obchodnej inšpekcie k začatiu správneho konania za účelom uloženia sankcie. Ku dňu vypracovania tejto správy je vedených 54 správnych konaní.

Z predloženej štatistiky je zrejmé, že v danej oblasti je najproblematickejšia oblasť správnosti uvádzania cien a správnosti účtovania cien. Až v 16 % prípadoch došlo k priamemu predraženiu kontrolného nákupu.

Napriek pre spotrebiteľa zanedbateľným porušeniam spotrebiteľských práv, vrátane predražení rádovo v centoch, resp. desiatkach centov, kontrolnú akciu GASTRO15 považujeme za odôvodnenú a preukazujúcu existenciu praktík poskytovateľov gastro služieb, ktorými priamo poškodzujú spotrebiteľov.